Aleșii locali incompatibili ar putea candida la următoarele alegeri dacă au primit sentințe definitive înainte de 2017. Pot candida și cei declarați incompatibili după 2017 dacă nu au încă decizii definitive/ Surse ANI: Sunt amnistiați cel puțin o mie de primari și consilieri locali

Deputaţii din comisia juridică au introdus, marți, un nou articol pentru completarea Codului administrativ, care permite aleșilor locali declarați incompatibili înainte de 2017 să candideze la primării sau pentru alte funcții. De asemenea, noul articol permite și candidaturile aleșilor locali care au fost declarați incompatibili după 2017, dacă pentru aceștia nu există o decizie definitivă.

Proiectul se află pe ordinea de zi a ședinței de miercuri de plen a Camerei Deputaților, care este forul decizional.

UPDATE: Inițiativa a fost retrasă de la votul final și retrimisă la comisie pentru o săptămână.

Surse din cadrul Agenției Naționale de Integritate au declarat pentru G4Media că în urma acestei decizii vor fi amnistiați cel puțin 1.000 de aleși locali. Aceștia, fie că se află sub interdicția de a candida în urma unor sentințe definitive, fie că au fost declarați incompatibili de ANI, dar procesele lor se află încă în judecată, vor putea să candideze din nou pentru funcții pe care le-au deținut în trecut sau pentru altele.

Potrivit observațiilor făcute de Agenția Națională de Integritate, care urmează să fie transmise parlamentarilor, este vorba de peste 400 de consilieri locali și 600 de primari care vor beneficia de amnistia incompatibilității.

Noile prevederi referitoare la ștergerea incompatibilității în rândul aleșilor locali:

Nu pot candida şi ocupa funcţii de ales local persoanele care au săvârşit fapte care au determinat existenţa conflictului de interese sau a stării de incompatibilitate cu mai puţin de 3 ani înainte de data alegerilor, constatate prin rapoarte de evaluare ale Agenţiei Naţionale de Integritate, rămase definitive potrivit legii

Conform noului articol, pot candida şi ocupa funcţii de ales local persoanele care au săvârşit fapte care au determinat existenţa conflictului de interese sau a stării de incompatibilitate cu mai mult de 3 ani înainte de data alegerilor, constatate prin rapoarte de evaluare întocmite de Agenţia Naţională de Integritate, rămase definitive în condiţiile legii.

De asemenea, pot candida şi ocupa funcţii de ales local persoanele care au săvârşit fapte care au determinat existenţa conflictului de interese sau a stării de incompatibilitate cu mai puţin de 3 ani înainte de data alegerilor, constatate prin rapoarte de evaluare întocmite de Agenţia Naţională de Integritate, dacă acestea nu au rămas definitive prin hotărâre judecătorească.

sursa foto: Inquam Photos/ George Călin